Document ID: 32005R0374

A TANÁCS 374/2005/EK RENDELETE
(2005. február 28.)
az Európai Unió stabilizációs és társulási folyamatában részt vevő vagy ahhoz kapcsolódó országokra és területekre kivételes kereskedelmi intézkedések bevezetéséről szóló 2007/2000/EK rendelet módosításáról
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 133. cikkére,
tekintettel a Bizottság javaslatára,
mivel:
(1)
A 2007/2000/EK rendelet (1) értelmében a Közösség kiterjesztette az érintett országokból behozott legtöbb mezőgazdasági termékhez való vámmentes hozzáférést, ideértve a cukrot is.
(2)
A cukor esetében a korlátlan mennyiséghez való vámmentes hozzáférés olyan ösztönzőket hozott létre a nyugat-balkáni termelésben, amelyek az előrelátható fejlődés tekintetében nem fenntarthatók.
(3)
Az importrendszer valamennyi nyugat-balkáni országra vonatkozó módosítása - amellett, hogy lehetővé teszi a jelenlegi kereskedelmi engedmények figyelembevételét - felkészíti ágazatukat a valószerű és gazdaságilag fenntartható környezeten belül végrehajtandó szükséges kiigazításokra.
(4)
A 2007/2000/EK rendeletet módosítani kell annak tisztázása érdekében, hogy az autonóm intézkedések értelmében a Nyugat-Balkánról történő kedvezményes közösségi borbehozatal csak a vámkontingensekből élvez előnyt, és nem a korlátlan vámmentes hozzáférésből,
ELFOGADTA EZT A RENDELETET:
1. cikk
A 2007/2000/EK rendelet a következőképpen módosul:
1.
Az 1. cikk a következőképpen módosul:
a)
Az (1) bekezdés helyébe a következő szöveg lép:
„(1) A 3. és 4. cikkben meghatározott külön rendelkezésekre figyelemmel az Albániából, Bosznia és Hercegovinából, valamint Szerbia és Montenegróból - ideértve Koszovót is - származó termékek a Kombinált Nómenklatúra 0102, 0201, 0202, 1604, 1701, 1702 és 2204 vámtarifaszáma alatti árucsoport kivételével mennyiségi korlátozások vagy azokkal azonos hatású intézkedések, illetőleg vámok, és azokkal azonos hatású díjak nélkül behozhatók a Közösségbe.”
b)
A következő (3) bekezdéssel egészül ki:
„(3) Az Albániából, Bosznia és Hercegovinából, valamint Szerbia és Montenegróból - beleértve Koszovót - származó, a Kombinált Nómenklatúra 1701 és 1702 vámtarifaszáma alatti cukortermékek behozatalának részesülnie kell a 4. cikkben előírt engedményekből.”
2.
A 4. cikk a következő (4) bekezdéssel egészül ki:
„(4) Az Albániából, Bosznia és Hercegovinából, valamint Szerbia és Montenegróból - beleértve Koszovót - származó, a Kombinált Nómenklatúra 1701 és 1702 vámtarifaszáma alatti cukortermékek behozatala a következő éves vámmentes kontingensek alá esik:
a)
1 000 tonna (nettó tömeg) az Albániából származó cukortermékekre;
b)
12 000 tonna (nettó tömeg) a Bosznia és Hercegovinából származó cukortermékekre;
c)
180 000 tonna (nettó tömeg) a Szerbia és Montenegróból - beleértve Koszovót - származó cukortermékekre.”
3.
A 6. cikk a következőképpen módosul:
a)
A cím helyébe a következő lép:
„A »baby beef«-re és a cukorra vonatkozó vámkontingensek végrehajtása”.
b)
A cikk már meglévő albekezdése (1) bekezdéssé változik, és a cikk a következő (2) bekezdéssel egészül ki:
„Az 1701 és 1702 vámtarifaszám alatti cukortermékek vámkontingensei végrehajtásának részletes szabályait a Bizottságnak kell meghatároznia a cukor piacának közös szervezéséről szóló, 2001. június 19-i 1260/2001/EK rendelet (2) 42. cikke (2) bekezdésében megállapított eljárással összhangban.”
2. cikk
Ez a rendelet 2005. július 1-jén lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2005. február 28-án.

Labels: 3
15
17
18